Ejeren af stranden afviser kritikken og siger, at den lokale naturforening "altid er ude på at lave rav i den".

Var det lovligt, da godsejer Carl Gustav Scavenius’ lastbil kørte i pendulfart 40-50 gange med sand fra Klintholm Havn Strand til Camping Møns Klint onsdag og torsdag?

Det er Kystdirektoratet ved at finde ud af, efter at Østmøn Naturforening har anmeldt sagen til Vordingborg Kommune.

Hans Sattrup fra Østmøn Naturforening siger til Sjællandske:

-Forbløffende frækt. Det er totalt hensynsløst over for offentligheden at ødelægge Møns mest velbesøgte strand kort tid før badesæsonen uden i det mindste at have orienteret kommunen om det, hvilket ikke er sket.

Læsset af ud for swimminpool

Vordingborg Kommune har sendt sagen videre til direktoratet, som er tilsynsmyndighed for strandene.

Sandet, som af en professionel, der kender til mængder og vægt, anslås til at veje omkring 500 tons, blev kørt fra stranden ud for faderen, tidligere godsejer Peter Scavenius’ sommerhus til Camping Møns Klint, der ejes af Carl Gustav Scavenius.

Her blev sandet hældt ned i en swimmingpool, som ikke længere bruges, oplyser Peter Scavenius lørdag til TV 2.

Strandejeren siger, at der hvert år bliver hentet sand fra hans strand, men at reaktionerne for øjeblikket går i "selvsving", fordi der er blevet taget mere end normalt. Ifølge ham selv 300 tons.

Strandejer: Den har ikke taget skade

Ifølge Sjællandske var der oprørsstemning på havnen, for stranden er en af Møns mest populære badestrande. En af de fastboende kørte efter lastbilen en af de gange, den drønede forbi hans hus og konstaterede, at sandet blev kørt ind på campingpladsen.

Peter Scavenius har ikke selv set stranden, efter sandet er blevet fjernet, men kan ikke se problemet.

- Jeg har fået refereret, at stranden ikke har taget skade, siger Peter Scavenius til TV 2.

- Naturforening vil lave rav i den

Kystdirektoratet har fået at vide, at godset har en gammel tilladelse til råstofudvinding.

Om den stadig er gyldig, bliver en sag for Region Sjælland, men spørgsmålet er, om en sådan tilladelse er tilstrækkelig, da sandet er blevet fjernet fra en strand - og det kolliderer med naturbeskyttelsesloven.

- Det kan godt være, at den ikke gælder mere, men det skulle de så have meddelt. Jeg har fået at vide, at jeg må tage til eget forbrug, siger Peter Scavenius til TV 2.

Er 300 tons eget forbrug?

- Vi er en større enhed. Vi er ikke en parcelhusejendom. 300 tons er noget, vi kørte på halvanden dag med egen kraft, så det vil jeg ikke betegne som ekstremt stort.

Østmøn Naturforening har anmeldt sagen til Vordingborg Kommune, hvad tænker du om det?

- Den forening er altid ude på at lave rav i den, så det tager jeg helt afslappet.

Har du forståelse for de frustrationer, der er der nede?

- Nej, det har jeg ikke. Det skader ikke stranden og klitterne, og det er noget, jeg tager til eget forbrug.